ວ.ກ.ອອນໄລ - ສືບຕໍ່ລະບຽບວາລະກອງປະຊຸມສະໄໝສາມັນ ເທື່ອທີ 8 ສະພາແຫ່ງຊາດຊຸດທີ XIII ແຫ່ງ ສສ ຫວຽດນາມ, ໃນວັນທີ 10 ພະຈິກ 2014, ບັນດາສະມາຊິກສະພາແຫ່ງຊາດ ໄດ້ລົງຄະແນນສຽງ ຮັບຮອງເອົາຮ່າງມະຕິວ່າດ້ວຍແຜນພັດທະນາເສດຖະກິດ - ສັງຄົມ ປີ 2015 ແລະມະຕິວ່າດ້ວຍແຜນງົບປະມານແຫ່ງລັດປີ 2015
ສູ້ຊົນບັນລຸລະດັບເຕີບໂຕລວມຍອດຜະລິດຕະພັນພາຍໃນ (GDP) ປີ 2015 ໄດ້ 6,2%
ສະພາແຫ່ງຊາດ ໄດ້ລົງຄະແນນສຽງຮັບຮອງເອົາຮ່າງມະຕິວ່າດ້ວຍແຜນພັດທະນາເສດຖະກິດ - ສັງຄົມປີ 2015. ຕາມນັ້ນ, ຈຸດໝາຍສັງລວມແມ່ນເພີ່ມທະວີຄວາມສະຖຽມລະພາບຂອງເສດຖະກິດມະຫາພາກ, ສຸມໃສ່ແກ້ໄຂຄວາມຫຍຸ້ງຍາກ ໃຫ້ແກ່ການຜະລິດ ທຸລະກິດ. ປະຕິບັດບັນດາການບຸກທະລຸຍຸດທະສາດຢ່າງແຂງແຮງ, ຈັດວາງໂຄງປະກອບເສດຖະກິດຄືນໃໝ່ ຕິດກັບຫັນປ່ຽນຮູບແບບການເຕີບໂຕ, ຍົກສູງປະສິດທິຜົນ ແລະ ຄວາມສາມາດແກ່ງແຍ້ງ, ສູ້ຊົນບັບລຸລະດັບເຕີບໂຕເສດຖະກິດສູງກ່ວາປີ 2014.
ມະຕິໄດ້ກຳນົດບັນດາຕົວເລກຄາດໝາຍຕົ້ນຕໍ່ລວມມີ: ລວມຍອດຜະລິດຕະພັນພາຍໃນເພີ່ມຂຶ້ນ 6,2%; ມູນຄ່າການສົ່ງອອກທັງໝົດເພີ່ມຂຶ້ນປະມານ 10%; ອັດຕາມູນຄ່າການນຳເຂົ້າລື່ນກ່ວາ ການສົ່ງອອກປະມານ 5%; ດັດຊະນີລາຄາຜູ້ບໍລິໂພກ (CPI) ເພີ່ມປະມານ 5%; ງົບປະມານລົງທຶນໃຫ້ການພັດທະນາທົ່ວສັງຄົມ ທັງໝົດ ກວມປະມານ 30% - 32% ຂອງ GDP; ອັດຕາຄອບຄົວທຸກຍາກຫລຸດລົງ 1,7% - 2%, ສະເພາະ ຢູ່ບັບດາເມືອງທຸກຍາກຫລຸດລົງ 4%; ສາມາດສ້າງວຽກເຮັດງານທຳ ໃຫ້ແກ່ຄົນງານປະມານ 1,6 ລ້ານຄົນ; ອັດຕາຄົນວ່າງງານຢູ່ເຂດຕົວເມືອງຕ່ຳກ່ວາ 4%; ອັດຕາຄົນງານທີ່ໄດ້ຮັບການກໍ່ສ້າງບັນລຸ 50%; ອັດຕາເດັກນ້ອຍອາຍຸບໍ່ເຖິງ 5 ປີ ຖືກຂາດທາດຫຼໍ່ລ້ຽງຕ່ຳກວ່າ 15%; ຈຳນວນຕຽງນອນຄົນເຈັບບັນລຸໄດ້ 23,5 ຕຽງຕໍ່ພົນລະເມືອງໜຶ່ງໝື່ນຄົນ (ໂດຍບໍ່ນັບຕຽງນອນຄົນເຈັບ ຢູ່ສຸກສາລາຕາແສງຕ່າງໆ); ອັດຕາສະຖານທີ່ຜະລິດ ທີ່ມີມົນລະພິດຮ້າຍແຮງ ໄດ້ຮັບການແກ້ໄຂ ບັນລຸ 90%; ອັດຕາເຂດອຸດສາຫະກຳ, ເຂດຜະລິດເພື່ອສົ່ງນອກພວມເຄື່ອນໄຫວ ທີ່ມີລະບົບແກ້ໄຂລະບາຍນ້ຳເສຍລວມສູນ ຮັບປະກັນມາດຕະຖານສິ່ງແວດລ້ອມ ບັນລຸໄດ້ 82%; ອັດຕາການປົກຫຸ້ມຂອງປ່າໄມ້ບັນລຸໄດ້ 42%.
ສະພາແຫ່ງຊາດໄດ້ເຫັນດີໂດຍພື້ນຖານກ່ຽວກັບໜ້າທີ່ແລະມາດຕະການຕ່າງໆ ໂດຍລັດຖະບານ, ສານປະຊາຊົນສູງສຸດ, ອົງການໄອຍະການປະຊາຊົນສູງສຸດ ນຳສະເໜີ ແລະ ບັນດາອົງການຂອງສະພາແຫ່ງຊາດສະເໜີໃນບົດລາຍງານສືບສວນ ແລະ ບົດລາຍງານຕິດຕາມກວດກາສະເພາະ, ພ້ອມກັນນັ້ນກໍ່ຮຽກຮ້ອງໃຫ້ສຸມໃສ່ປະຕິບັດບັນດາໜ້າທີ່ ມາດຕະການອັນຕົ້ນຕໍ່ຄື: ປະຕິບັດບັນດາການບຸກທະລຸຍຸດທະສາດຢ່າງແຂງແຮງ ແລະມີປະສິດທິຜົນ, ຈັດວາງໂຄງປະກອບເສດຖະກິດຄືນໃໝ່ ຕິດກັບຫັນປ່ຽນຮູບແບບເຕີບໂຕ, ຍົກສູງຄຸນນະພາບ ປະສິດທິຜົນ ແລະ ຄວາມສາມາດໃນການແແກ່ແຍ້ງຂອງຜະລິດຕະພັນ ວິສາຫະກິດ ແລະ ຂອງພື້ນຖານເສດຖະກິດ. ສຸມໃສ່ສຳເລັດໜ້າທີ່ຈັດວາງໂຄງປະກອບວິສາຫະກິດແຫ່ງລັດຄືນໃໝ່ ແລະ ຫັນວິສາຫະກິດແຫ່ງລັດເປັນຫຸ້ນສ່ວນ ຕາມໂຄງການທີ່ໄດ້ວາງໄວ້. ກວດຄືນແລະປັບປຸງເພີ່ມເຕີມ ບັນດານະໂຍບາຍປະຕິບັດການຈັດວາງໂຄງປະກອບຂະແໜງການກະສິກຳຄືນໃໝ່, ຍົກສູງມູນຄ່າເພີ່ມແລະຄວາມສາມາດແກ່ງແຍ້ງ ຂອງຜະລິດຕະພັນກະສິກຳຫວຽດນາມ ແລະ ເພີ່ມທະວີການລົງທຶນໃຫ້ແກ່ກະສິກຳ ຊົນນະບົດ. ຍົກສູງຄວາມສັກສິດແລະປະສິດທິຜົນຂອງການຄຸ້ມຄອງລັດ; ສືບຕໍ່ກວດຄືນການຈັດຕັ້ງກົງຈັກ, ສັບຊ້ອນພະນັກງານຕິດກັບການຮຽກຮ້ອງລົບລ້າງ ການຊ້ຳຊ້ອນດ້ານພາລະບົດບາດ ໜ້າທີ່; ປະຕິຮູບລະບຽບການບໍລິຫານຢ່າງແຂງແຮງ, ພິເສດແມ່ນລະບຽບການລົງທຶນ, ກໍ່ສ້າງ, ທີ່ດິນ, ພາສີຜ່ານດ່ານ ແລະ ສິນເຊື່ອທະນາຄານ.
ຮັບປະກັນນະໂຍບາຍສະຫວັດດີການສັງຄົມ; ຮັບປະກັນແຜນການເພີ່ມເງິນເດືອນຕ່ຳສຸດ ຕາມກຳນົດຂອງກົດໝາຍແຮງງານຕໍ່ຂົງເຂດຜະລິດ ທຸລະກິດ. ສືບຕໍ່ປະຕິບັດບັນດາມາດຕະການຢ່າງຄົບຊຸດ ເພື່ອຫລຸດຜ່ອນສະພາບການຄົນເຈັບມາປິ່ນປົວໜາແໜ້ນເກີນຄວນ ຢູ່ໂຮງໝໍຂັ້ນສູນກາງ ແລະ ທ້ອງຖີ່ນ, ຍົກສູງຄຸນນະພາບການກວດແລະປົວພະຍາດ, ເປັນຕົ້ນແມ່ນຢູ່ບັນດາສະຖານທີ່ສາທາລະນະສຸກ ຂັ້ນແຂວງ, ເມືອງ. ບຸລິມະສິດການສະໜອງທຶນໃຫ້ແກ່ບັນດາໂຄງການເລັ່ງດ່ວນ, ຮັບປະກັນຄວາມສະຖຽມລະພາບ ໃຫ້ປະຊາກອນ ແລະ ສ້າງເງື່ອນໄຂອຳນວຍຄວາມສະດວກໃຫ້ແກ່ການທຳມາຫາກິນຂອງປະຊາຊົນ.
ແຜນງົບປະມານແຫ່ງລັດປີ 2015
ສະພາແຫ່ງຊາດໄດ້ລົງຄະແນນສຽງຜ່ານຮ່າງມະຕິວ່າດ້ວຍແຜນງົບປະມານແຫ່ງລັດປີ 2015.
ຕົວເລກຄາດໝາຍຕົ້ນຕໍ່ຈຳນວນໜຶ່ງຂອງແຜນງົບປະມານແຫ່ງລັດປີ 2015: ລວມຍອດລາຍຮັບຂອງງົບປະມານແຫ່ງລັດປີ 2015 ໄດ້ 911.100 ຕື້ດົ່ງ; ຖ້ານັບທັງ 10.000 ຕື້ດົ່ງ ຈາກລາຍຮັບງົບປະມານປີ 2014 ໂອນມາໃຫ້ປີ 2015 ກໍ່ຈະມີລວມຍອດລາຍຮັບງົບປະມານແຫ່ງລັດທັງໝົດ 921.100 ຕື້ດົ່ງ; ລວມຍອດລາຍຈ່າຍງົບປະມານແຫ່ງລັດທັງໝົດ 1.147.100 ຕື້ດົ່ງ; ຂາດດູນງົບປະມານທັງໝົດ 226.000 ຕື້ດົ່ງ, ເທົ່າກັບ 5% ຂອງ GDP.
ມະຕິມອບໃຫ້ລັດຖະບານ ປະຕິບັດແຜນງົບປະມານແຫ່ງລັດປີ 2015 ໃຫ້ໄດ້ຢ່າງໜັກແໜ້ນ; ຈັດແບ່ງລາຍຈ່າຍ ງົບປະມານຢ່າງມີຈຸດສຸມ, ຕ້ານການກະແຈກກະຈາຍ, ຟຸມເຟີອຍ, ສູນເສຍ; ຄຸ້ມຄອງ ແລະ ນຳໃຊ້ລາຍຈ່າຍຢ່າງປະຢັດ, ມີປະສິດທິຜົນ; ຍົກສູງຄຸນນະພາບການກວດກາ, ກວດສອບ, ເພີ່ມທະວີວິໄນການເງິນ-ງົບປະມານ; ມີການແນະນຳຈັດຕັ້ງປະຕິບັດແຜນງົບປະມານແຫ່ງລັດໃຫ້ຖືກຕ້ອງຕາມລັດຖະທຳມະນູນ ແລະ ກົດໝາຍ, ບັນດາລາຍຮັບ ລາຍຈ່າຍງົບປະມານແຫ່ງລັດ ຕ້ອງມີການໄລ່ລຽງໄວ້ລ່ວງໜ້າ ແລະ ຕາມກຳນົດ ຂອງກົດໝາຍ; ຍູ້ແຮງບັນດາມາດຕະການ ຕ້ານການຄ້າຂາຍເຖື່ອນ, ການລັກໂລບການຄ້າ, ການໂອນລາຄາ, ໜີພາສີ; ເກັບເອົາບັນດາບ້ວງລາຍຮັບ ທີ່ຖືກຄົ້ນເຜີຍໂດຍການກວດກາ, ກວດສອບບັນຊີ ເພື່ອມອບໃຫ້ຄັງຢ່າງທັນທີ; ຫລຸດຜ່ອນຈຳນວນຫນີ້ຄ້າງຊໍາລະອາກອນ.
ມະຕິກໍ່ໄດ້ຮຽກຮ້ອງໃຫ້ສືບຕໍ່ປະຕິບັດການປະຢັດໃນການໃຊ້ຈ່າຍທຶນປົກກະຕິຢ່າງເຂັ້ມງວດ; ຫລຸດຜ່ອນບ້ວງໃຊ້ຈ່າງຕ່າງໆລົງຕ່ຳສຸດຄື: ກອງປະຊຸມ, ສຳມະນາ, ງານບຸນ, ພິທີວາງສີລາລຶກການກໍ່ສ້າງ, ພິທີເປີດນຳໃຊ້ກິດຈະການ ແລະ ໄປເຮັດວຽກຢູ່ຕ່າງປະເທດ. ປະຕິບັດການດັດແກ້ເພີ່ມເງິນເດືອນ ເບ້ຍອຸດໜູນພິເສດ ຂຶ້ນອີກ 8% ເພື່ອຈ່າຍໃຫ້ຜູ້ກິນເບ້ຍບຳນານ, ຜູ້ມີຄຸນງາມຄວາມດີຕໍ່ຊາດ ແລະ ໃຫ້ພະນັກງານ ລັດຖະກອນ ກຳລັງປະກອບອາວຸດ ທີ່ມີລາຍໄດ້ຕ່ຳ (ເງິນເດືອນມີຕົວຄູນແຕ່ 2,34 ລົງມາ). ເວລາປະຕິບັດ ແຕ່ວັນທີ່ 1 ມັງກອນ 2015.
ການຈັດແບ່ງແລະຄຸ້ມຄອງລາຍຈ່າຍງົບປະມານລົງທຶນຂອງລັດໃຫ້ການພັດທະນາ ຕ້ອງປະຕິບັດໃຫ້ຖືກຕາມກຳນົດ ຂອງກົດໝາຍວ່າດ້ວຍການລົງທຶນສາທາລະນະ. ບຸລິມະສິດຈັດແບ່ງທຶນ ເພື່ອຊຳລະສະສາງໜີ້ຂອງງົບປະມານແຫ່ງລັດ, ເກັບເອົາບ້ວງລາຍຈ່າຍລ່ວງໜ້າຊົ່ວຄາວຕ່າງໆຄືນມາໃຫ້ລັດ. ບໍ່ຈັດແບ່ງທຶນໃຫ້ບັນດາໂຄງການທີ່ຍັງບໍ່ມີຄວາມຮີນດ່ວນ. ຍູ້ແຮງການຮ່ວມມືຕາມຮູບແບບລັດ ແລະ ເອກະຊົນ (PPP) ແລະ ບັນດາຮູບແບບລົງທຶນບໍ່ໃຊ້ທຶນລັດຖະບານ ເພື່ອລະດົມກຳລັງແຮງໃຫ້ແກ່ການລົງທຶນພັດທະນາເສດຖະກິດ - ສັງຄົມ. ກວດຄືນລະດັບຄາດໝາຍຂອງ 16 ໂຄງການຈຸດໝາຍແຫ່ງຊາດ ເພື່ອສຸມໃສ່ຈັດແບ່ງທຶນງົບປະມານໃຫ້ແກ່ບັນດາຈຸດໝາຍທີ່ສຳຄັນ, ຮີບດ່ວນ, ສຳເລັດຢ່າງຂາດຂັ້ນໃນປີ 2015.
ສະຫລຸບສັງລວມ, ຕີລາຄາຜົນການປະຕິບັດບັນດາໂຄງການຈຸດໝາຍແຫ່ງຊາດ ທີ່ໄດ້ຜັນຂະຫຍາຍ ໃນໄລຍະ 2011 – 2015; ດຳເນີນການສຳຫຼວດກວດຄືນໂດຍລວມ ເພື່ອຕັດຮອນ, ສັບແຊກ, ຮັດແຄບໃຫ້ກະທັດລັດຕໍ່ກັບບັນດາໂຄງການ ຈຸດໝາຍແຫ່ງຊາດໄລຍະ 2016 – 2020; ລາຍງານໃຫ້ສະພາແຫ່ງຊາດ ໃນກອງປະຊຸມສະໄໝສາມັນ ເທື່ອທີ 10.
ຄວບຄຸມການຂາດດູນງົບປະມານແຫ່ງລັດຢ່າງແໜ້ນແຟ້ນ; ມີມາດຕະການດີເພື່ອຫລຸດຜ່ອນການຂາດດູນ ແລະ ເພີ່ມການຈ່າຍຊຳລະໜີ້ສິນ. ຄິດໄລ່ໜີ້ສິນສາທາລະນະໃຫ້ຖືກຕ້ອງ ແລະ ພຽງພໍ, ບໍ່ໃຫ້ລື່ນລະດັບກຳນົດຕາມມະຕິຕົກລົງ ຂອງສະພາແຫ່ງຊາດ (65% GDP), ຄຸ້ມຄອງໜີ້ສິນສາທາລະນະຢ່າງແໜ້ນແຟ້ນ, ພິເສດແມ່ນບັນດາບ້ວງເງິນກູ້ ທີ່ມີການຮັບປະກັນຈາກລັດຖະບານ, ບັນດາບ້ວງເງິນກູ້ເອົາມາໃຫ້ກູ້ຢືມຄືນໃໝ່. ຍົກສູງປະສິດທິຜົນການນຳໃຊ້ເງິນກູ້, ຄຸ້ມຄອງທຶນສະສົມເພື່ອຈ່າຍໜີ້ໃຫ້ໄດ້ຢ່າງແໜ້ນແຟ້ນ. ສືບຕໍ່ປະຕິບັດບັນດາ ມາດຕະການຈັດວາງໂຄງປະກອບບ້ວງເງິນກູ້ຄືນໃໝ່. ແຕ່ປີ 2015, ຈຳໜ່າຍພັດທະບັດ ລັດຖະບານ ກຳນົດເວລາແຕ່່ 5 ປີຂຶ້ນໄປ, ບໍ່ໄດ້ປະຕິບັດບັນດາບ້ວງເງິນກູ້ມີໄລຍະສັ້ນໃຫ້ແກ່ການທົດແທນຂາດດູນ ງົບປະມານແຫ່ງລັດ, ຫລຸດລະດັບກູ້ຢືມຊຳລະໜີ້ເກົ່າດ້ວຍໜີ້ໃໝ່.
ສັງລວມໂດຍ: NĐ